[size=2]Høstprognose viser, at kornhøsten bliver nogenlunde gennemsnitlig trods den våde sommer.
[/size]

Årets kornhøst bliver af normal størrelse og reddes af et usædvanlig godt år for kornsorten vårbyg. Det fremgår af LandbrugsAvisens prognose, som er baseret på indberetninger fra 12 planteavlskonsulenter landet over. Det samlede resultat bliver ifølge prognosen 8,9 millioner ton korn, hvilket svarer til en gennemsnitlig kornhøst. Og det er langt bedre end frygtet efter de voldsomme nedbørsmængder i specielt det sydøstlige Danmark, skriver avisen. Mest bemærkelsesværdigt er det, at den arealmæssigt største kornafgrøde, vinterhvede, har skuffet. Dette opvejes til gengæld af, at den anden store kornafgøde, vårbyg, overrasker med et gennemsnitligt udbytte noget over et normalår. LandbrugsAvisen har beregnet 2011-kornhøstens værdi til cirka 12,1 milliarder kroner, og det er et plus på 1,3 milliarder kroner i forhold til 2010. Et markant minus ved årets høst er de øgede omkostninger til tørring samt store tab for de landmænd, der har måttet opgive at få høstet en del af markerne.